I Vrå jubler man i dag over sparekassen over halvårsregnskabet, der er historisk stort. - Det er i 1. halvår lykkedes os at udbygge forretningsomfanget inden for alle væsentlige forretningsområder. Trods en stagnerende efterspørgsel er de samlede udlån steget med 17,5 % i perioden, mens indlån inkl. puljer i samme periode er steget med 19,9 % til 16,5 mia. kr., siger administrerende direktør Vagn Hansen, der betegner resultatet som meget tilfredsstillende. Sparekassen Vendsyssel overog i februar alle aktiviteter i Østjydsk Bank A/S. Købet har tilført sparekassen ca. 13.500 kunder, 45 medarbejdere, ca. 1,4 mia. kr. i udlån og ca. 2,1 mia. kr. i indlån. Alle tal er indregnet i ovenstående stigning. - Ud over disse nye kunder har vi samtidig haft en nettotilgang på godt 1.600 kunder, så det samlede kundeantal efter årets første 6 måneder udgør ca. 129.500, hvoraf flere end 40.000 er garanter. Sparekassen Vendsyssel åbnede for nyligt sin 35. afdeling i Tårs, og ledelsen forventer, at resultatet af den primære drift for hele året vil ligge i niveauet 525 – 575 mio. kr., hvilket er en opjustering i forhold til de udmeldte forventninger til 2018 i Årsrapport 2017. Den samlede egenkapital udgør pr. 30. juni 3,2 mia. kr.

Opsummering:
Det kunne godt betale sig for Sparekassen Vendsyssel at vokse sig større. Første halvårsregnskab i 2018 er historisk stort.